31994D0077
L 036/15
JURNALUL OFÍCIAL AL UNIUNII EUROPENE
DECIZIA COMISIEI
din 7 februarie 1994
de modificare a Deciziei 90/424/CEE a Consiliului privind anumite cheltuieli din domeniul veterinar
(94/77/CE)
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Decizia 90/424/CEE a Consiliului din 26 iunie 1990 privind anumite cheltuieli din domeniul veterinar (1), astfel cum a fost modificată ultima dată prin Decizia 93/439/CEE a Comisiei (2), în special articolul 24 alineatul (1),
întrucât articolul 24 din Decizia 90/424/CEE prevede în special posibilitatea unei acțiuni financiare a Comunității pentru eradicarea și supravegherea bolilor indicate în lista din anexa la respectiva decizie;
întrucât hidropericardita, babesioza și anaplasmoza transmise prin insecte vector sunt prezente în provinciile franceze de peste mări;
întrucât, prin urmare, situația sanitară veterinară specifică a provinciilor franceze de peste mări justifică adăugarea bolilor menționate anterior la anexa la Decizia 90/424/CEE;
întrucât măsurile prevăzute de prezenta decizie sunt conforme cu avizul Comitetului permanent veterinar,
ADOPTĂ PREZENTA DECIZIE:
Articolul 1
Se adaugă următoarele liniuțe la anexa, grupul 1, la Decizia 90/424/CEE:
„-
Hidropericardita transmisă prin insecte vector în provinciile franceze de peste mări
-
Babesioza transmisă prin insecte vector în provinciile franceze de peste mări
-
Anaplasmoza transmisă prin insecte vector în provinciile franceze de peste mări.”
Articolul 2
Prezenta decizie se adresează statelor membre.
Adoptată la Bruxelles, 7 februarie 1994.